wickkiey/tamil-wikipedia-markdown huggingface dataset:
# நாம் இருவர் (1985 திரைப்படம்)



**நாம் இருவர்** (Naam Iruvar) என்பது 1985 ஆம் ஆண்டு வெளியான இந்தியத் தமிழ் திரைப்படமாகும். ஆர். கிருஷ்ணமூர்த்தி இயக்கிய இப்படத்தை ஏவிஎம் குமரன் தயாரித்தார். இந்த படத்தில் சிவாஜி கணேசன், பிரபு, ஊர்வசி, சார்லி ஆகியோர் முக்கிய கதாபாத்திரங்களில் நடித்தனர். இப்படத்திற்கு கங்கை அமரன் இசையமைத்துள்ளார். இப்படமானது கன்னட படமான *இராமபுரதா இராவணா*, என்ற படத்தின் மறுஆக்கம் ஆகும். இது நடிகர் சிவாஜி கணேசனின் 250வது திரைப்படம் ஆகும்.  

வீரய்யா ( சிவாஜி கணேசன் ) ஒரு ஓய்வுபெற்ற குடிகார இராணுவ வீரர் ஆவார். அவர் தன் மகள் இராதா ( ஊர்வசி ) உடன் சொந்த ஊரில் வசித்து வருகிறார். ஊருக்கு வரும் புதிய ஆசிரியரான ராஜாவுக்கு ( பிரபு ) பள்ளியின் அறங்காவலரான சிவகாமி ( ஸ்ரீவித்யா ) வீட்டில் தங்குவதற்கு இடம் வழங்கப்படுகிறது. வீரய்யாவும் சிவகாமியும் முன்பு காதலித்தவர்கள் ஆனால் திருமணம் செய்து கொள்ள முடியவில்லை. அவளுடைய தந்தை சோமசுந்தரம் ( வி. எஸ். ராகவன் ) ஊரின் முக்கியப் பிரமுகராக இருந்தார். வீரய்யாவின் வசதி இன்மை, கல்வியறிவின்மை போன்றவற்றால் அவர்களின் காதலுக்கு குறுக்கே நின்றார். இதனால் சிவகாமி தன் தந்தை பார்த்த மாப்பிள்ளையை மணக்கத் தயாராhsuqர். ஆனால் திருமண நாளில் அவர் இறந்துவிடுகிறார். இதனால் அவள் திருமணம் நின்றுவிடுகிறது. வீரய்யா காதல் தோல்வியினால் ஊரை விட்டு வெளியேறி இராணுவத்தில் சேர்ந்துவிடுகிறார். பெரியதுரை (வி. கே. ராமசாமி ) ஊர் மக்களுக்கு இழைக்கும் அநீதிகளுக்கு எதிராக அவர் போராடிக் கொண்டும், குடித்துக்கொண்டும் நாட்களைக் கழித்துவருகிறார். பெரியதுரை போதைப்பொருட்களை கடத்துதல், கள்ள நோட்டு அச்சிடுதல் போன்ற குற்றங்களை செய்துவருகிறார். தான் பணக்காரராகவும் செல்வாக்கு உள்ளவராகவும் இருக்க ஊரில் இடைஞ்சலாக இருப்பவர்களைக் கொல்கிறார். மேலும் அவர் தன் தம்பி செல்லதுரை ( சிவசந்திரன் ), இல்லக்கிழத்தி மயிலு ( கோவை சரளா ), வலது கையான பாப்போ ( வெண்ணிற ஆடை மூர்த்தி ) ஆகியோரின் தவறான செயல்களுக்கு ஆதரவாக உள்ளார். ராஜாவின் தலையீட்டுக்குப் பிறகு வீரையா குடிப்பழக்கத்தை விட்டுவிடுகிறார். மேலும் ராஜா வீரய்யாவுக்கு கல்வி கற்பிக்கத் தொடங்குகிறார். ராதாவும் ராஜாவும் காதலிக்கிறார்கள். பள்ளியை மேம்படுத்த ஊர் மக்கள் சேகரிக்கும் பணத்தை திருட பெரியதுரை திட்டமிடுகிறார். அவருடைய இந்த திட்டத்தை ஊராட்சி மன்ற செயல் அலுவலரும், சிவகாமியின் சகோதரருமான ராமலிங்கம் ( வி. கோபாலகிருஷ்ணன் ) கண்டுபிடிக்கிறார். பெரியதுரையின் கும்பல் ராமலிங்கத்தைக் கொன்று அவருக்கு திருட்டுப் பட்டத்தையும் கட்டிவிடுகின்றனர். இது சிவகாமி, வீரய்யா, ராஜா ஆகியோரை பெரியாரதுரைக்கு எதிராக கூட்டணி அமைக்க காரணமாகிறது. இதன் பிறகு இந்த மூவரும் சேர்ந்து பெரியதுரையின் தவறான செயல்களை வெளிக்கொணர்ந்து அவரை நீதியின் முன் நிறுத்துகின்றனர்.  

## நடிப்பு

- சிவாஜி கணேசன் விரைய்யாவாக
- பிரபு -ராஜா / சங்கர்
- ஊர்வசி -இராதாவாக
- ஸ்ரீவித்யா -சிவகாமியாக
- வி. கே. ராமசாமி -பெரியதுரையாக
- சார்லி -சாமிபிள்ளையாக
- சிவசந்திரன் -செல்லதுரையாக
- கோவை சரளா -மயிலுவாக
- வெண்ணிற ஆடை மூர்த்தி -பபோவாக
- வி. கோபாலகிருட்டிணன் -இராமலிங்கமாக
- லூசு மோகன் -கோவிந்தனாக
- அனுராதா கோவிந்தனின் மனைவியாக
- வி. எஸ். ராகவன் -சோமச்ந்தரமாக
- ஜெயமாலினி ஒரு குத்தாட்ட பாடலில் ஆடியுள்ளார்
- சுரேஷ் சக்கரவர்த்தி

## இசை
இப்படத்திற்கான இசையை கங்கை அமரன் அமைத்தார்.  

- "திருவிழா" - பி. ஜெயச்சந்திரன், பி. சுசீலா
- "ஒண்ணுதான்" - எஸ். பி. பாலசுப்பிரமணியம், பி. சுசீலா
- "போட்டேன் இஞ்சி" - மலேசியா வாசுதேவன், எஸ். ஜானகி
# கீரைப்பட்டி


**கீரைப்பட்டி** (*Kiraipatty*) என்பது இந்தியாவின், தமிழ்நாடு மாநிலத்திலுள்ள தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது கீரைப்பட்டி ஊராட்சிக்கு உட்பட்டது.  

## அமைவிடம்
இந்த ஊரானது மாவட்ட தலைநகரான தருமபுரியிலிருந்து 46 கிலோமீட்டர் தொலைவிலும், அரூரிலிருந்து 6 கிலோமீட்டர் தொலைவிலும் அமைந்துள்ளது. இவ்வூர் கடல்மட்டத்தில் இருந்து சராசரியாக 350 மீட்டர் உயரத்தில் இருக்கிறது. இவ்வூரின் அமைவிடம் 12°00'15.5"N 78°32'06.7"E ஆகும்.  

## மக்கள் வகைப்பாடு
2011 மக்கள் தொகை கணக்கெடுப்பின்படி இக்கிராமத்தில் 535 குடும்பங்களும் 2,027 மக்களும் வசித்து வந்தனர். இதில் 1,020 ஆண்களும் 1,007 பெண்களும் அடங்குவர்.  

## மேற்கோள்
# அலகா கேசவ் தேசுபாண்டே

**அலகா கேசவ் தேசுபாண்டே** (*Alaka Keshav Deshpande*) இந்தியாவைச் சேர்ந்த மருத்துவர் மற்றும் சமூக சேவையாளராவார். மருத்துவத்துறை தொடர்பான பல்வேறு நூல்களை எழுதி வெளியிட்டுள்ளார்.  

எயிட்சு நோயாளிகளுக்காக பணியாற்றியதற்காக அலகா நன்கு அறியப்படுகிறார். மும்பையில் ஜேஜே மருத்துவமனையில் இவர் பணிபுரிந்தார். 1990 ஆம் ஆண்டு முதல் எச்ஐவி புற நோயாளிகள் பிரிவைத் தொடங்கினார். 2003-04 ஆண்டு முதல் 2011 ஆம் ஆண்டு வரை எதிர்-ரெட்ரோவைரல் சிகிச்சைப் பிரிவை நிறுவி தலைமை வகித்தார். மருத்துவமனையில் இருந்து இந்த காலத்திற்கு அவர் எந்த சம்பளமும் எடுக்கவில்லை என்பது குறிப்பிடத்தக்கது. 2001 ஆம் ஆண்டு இந்தியாவின் 4 வது உயர்ந்த குடிமக்கள் விருதான பத்மசிறீ விருது இவருக்கு வழங்கப்பட்டது.
# தாரா தியோதர்



**தாரா தியோதர்** (**Tara Deodhar)** இந்தியாவைச் சேர்ந்த ஒரு பெண் இறகுப்பந்து வீராங்கனையாவார். டென்னிசு விளையாட்டிலும் இவர் ஒரு சிறந்த வீராங்கனையாக இருந்தார். இந்தியாவின் துடுப்பாட்ட விளையாட்டு வீரர் திங்கர் பல்வந்து தியோதரின் மகளாகவும் இவர் அறியப்படுகிறார். 1924 ஆம் ஆண்டு தாரா தியோதர் பிறந்தார்.  

## கல்வி
1946 ஆம் ஆண்டு தாரா தியோதர் அமெரிக்காவின் விசுகான்சின் பல்கலைக்கழகத்தில் படித்தார்.  

## தொழில்
தாரா தியோதர் தனது சகோதரி சுந்தர் தியோதருடன் இணைந்து 1942 ஆம் ஆண்டு இறகுப்பந்தாட்டப் பெண்கள் இரட்டையர் பிரிவில் தனது முதல் தேசிய பட்டத்தை வென்றார். 1942 மற்றும் 1954 ஆம் ஆண்டுகளுக்கு இடையில் தியோதர் சகோதரிகள், சுமன், சுந்தர் மற்றும் தாரா ஆகியோர் இந்திய தேசிய இறகுப்பந்து வெற்றியாளர் போட்டிகளின் அனைத்துப் பிரிவு போட்டிகளிலும் ஆதிக்கம் செலுத்தினர். மூத்தவரான தாரா 1942-1944 ஆம் ஆண்டு காலத்தில் ஒற்றையர் பட்டத்தை தொடர்ந்து மூன்று ஆண்டுகளாக வென்று சாதனை படைத்தார்.  

தாரா ஒரு வலுவான டென்னிசு வீரராகவும் இருந்தார். விசுகான்சின்-மேடிசன் பல்கலைக்கழகத்தில் படிக்கும் போது, அமெரிக்க டென்னிசு வெற்றியாளர் கோப்பை போட்டியில் வெளிநாட்டு டென்னிசு வீரர்களில் தாரா தியோதர் ஐந்தாவது இடத்தைப் பெற்றார்.
# சுந்தர் தியோதர்



**சுந்தர் தியோதர்** (*Sunder Deodhar*) இந்தியாவைச் சேர்ந்த ஒரு பெண் இறகுப்பந்து வீராங்கனையாவார். இந்தியாவின் துடுப்பாட்ட விளையாட்டு வீரர் திங்கர் பல்வந்து தியோதரின் மகளாகவும் இவர் அறியப்படுகிறார். பட்வர்தன் என்பவரை திருமணம் செய்து கொண்டார் என்பதால் இவர் சுந்தர் பட்வர்தன் என அழைக்கப்பட்டார்.  

## தொழில்
சுந்தர் தியோதர் தனது சகோதரி தாரா தியோதருடன் இணைந்து 1942 ஆம் ஆண்டு இறகுப்பந்தாட்டப் பெண்கள் இரட்டையர் பிரிவில் தனது முதல் தேசிய பட்டத்தை வென்றார். 1942 மற்றும் 1954 ஆம் ஆண்டுகளுக்கு இடையில் தியோதர் சகோதரிகள், சுமன், சுந்தர் மற்றும் தாரா ஆகியோர் இந்திய தேசிய இறகுப்பந்து வெற்றியாளர் போட்டிகளின் அனைத்துப் பிரிவுகளிலும் ஆதிக்கம் செலுத்தினர். 1946 ஆம் ஆண்டு சபல்பூரில் நடைபெற்ற தேசிய விளையாட்டுப் போட்டிகளில் சுந்தர் தியோதர் மூன்று பட்டங்களை வென்றார்.
# சுமன் தியோதர்

**சுமன் தியோதர்** (*Suman Deodhar*) இந்தியாவைச் சேர்ந்த ஒரு பெண் இறகுப்பந்து வீராங்கனையாவார். இந்தியாவின் துடுப்பாட்ட விளையாட்டு வீரர் திங்கர் பல்வந்து தியோதரின் மகளாகவும் இவர் அறியப்படுகிறார். 1930 ஆம் ஆண்டு சுமன் தியோதர் பிறந்தார். அதவாலே என்பவரை திருமணம் செய்து கொண்டார் என்பதால் இவர் சுமன் அதவாலே என அழைக்கப்பட்டார்.  
## தொழில்
சுமன் தியோதர் தனது சகோதரி சுந்தர் தியோதருடன் இணைந்து 1946 ஆம் ஆண்டு இறகுப்பந்தாட்டப் பெண்கள் இரட்டையர் பிரிவில் தனது முதல் தேசிய பட்டத்தை வென்றார். தொடர்ந்து 1947 மற்றும் 1951, 1954 ஆம் ஆண்டுகளிலும் இவ்வெற்றிகள் தொடர்ந்தன. 1947 ஆம் ஆண்டு நடைபெற்ற இரட்டையர் போட்டியிலும், 1951 பெண்கள் ஒற்றையர் போட்டியிலும் சுமன் தியோதருக்கு தங்கப்பதக்கம் கிட்த்தது. தியோதர் சகோதரிகள், சுமன், சுந்தர் மற்றும் தாரா ஆகியோர் இந்திய தேசிய இறகுப்பந்து வெற்றியாளர் போட்டிகளின் அனைத்துப் பிரிவுகளிலும் ஆதிக்கம் செலுத்தினர். 1946 ஆம் ஆண்டு சபல்பூரில் நடைபெற்ற தேசிய விளையாட்டுப் போட்டிகளில் சுந்தர் தியோதர் மூன்று பட்டங்களை வென்றார்.  

## முடிவுகள்
| 1946 | இந்தியா: தேசிய வெற்றியாளர் | பெண்கள் இரட்டையர் | 1 | சுமன் தியோதர் / சுந்தர் தியோதர் |  |
| --- | --- | --- | --- | --- | --- |
| 1947 | இந்தியா: தேசிய வெற்றியாளர் | கலப்பு இரட்டையர் | 1 | தேச் மாத்சென் / சுமன் தியோதர் |  |
| 1947 | இந்தியா: தேசிய வெற்றியாளர் | பெண்கள் இரட்டையர் | 1 | சுமன் தியோதர் / சுந்தர் தியோதர் |  |
| 1951 | இந்தியா: தேசிய வெற்றியாளர் | பெண்கள் ஒற்றையர் | 1 | சுமன் தியோதர் |  |
| 1951 | இந்தியா: தேசிய வெற்றியாளர் | பெண்கள் இரட்டையர் | 1 | சுமன் தியோதர் / சுந்தர் தியோதர் |  |
| 1954 | இந்தியா: தேசிய வெற்றியாளர் | பெண்கள் இரட்டையர் | 1 | சுமன் தியோதர் / சுந்தர் பட்வர்தன் | } |
# ஓஸ்கே யாகிசு



**ஓஸ்கே யாகிசு** (Özge Yağız) (பிறப்பு: 10 ஏப்ரல் 1997) என்பவர் துருக்கிய நாட்டு தொலைக்காட்சி நடிகை ஆவார். இவர் 2017 ஆம் ஆண்டு 'அடேனி சென் கோய்' என்ற தொடர் மூலம் நடிப்புத் துறைக்கு அறிமுகமானார். அதை தொடர்ந்து 2019 ஆம் ஆண்டு யெமின் என்ற தொடரில் கதாநாயகியாக 'ரெய்ஹான்' என்ற கதாபாத்திரத்தில் நடித்தார். இந்த தொடர் அவருக்கு மிகப்பெரிய வெற்றியையும் புகழையும் கொடுத்தது.  

## வாழ்க்கை மற்றும் தொழில்
ஓஸ்கே யாகிசு 10 ஏப்ரல் 1997 இல் துருக்கியில் இசுதான்புல் நகரில் பிறந்தார். இவர் தனது கல்வியை பாக்கன்ட் பல்கலைக்கழகத்தில் தொடர்பு அறிவியலில் பட்டம் பெற்றார். 2017 ஆம் ஆண்டு 'அடேனி சென் கோய்' என்ற தொடரின் மூலம் சின்னத்திரையில் அறிமுகமானார், அதை தொடர்ந்து 2019 ஆம் ஆண்டு யெமின் என்ற தொடரில் கதாநாயகியாக நடித்தார். இந்த தொடரில் இவருக்கு ஜோடியாக நடிகர் கோக்பெர்க் திமிர்சி என்பவர் நடித்தார். இருவரின் நடிப்பு பலரால் விருப்பப்பட்டது. அதை தொடர்ந்து 2020 ஆம் ஆண்டு 'சொல் யனிம்' என்ற தொடரில் சீரா என்ற கதாபாத்திரத்தில் நடித்தார்.
# புர்கான் ஆண்டிச்சு



**புர்கான் ஆண்டிச்சு** (Furkan Andıç) (பிறப்பு: 4 ஏப்ரல் 1990) என்பவர் துருக்கிய நாட்டு நடிகர் மற்றும் வடிவழகர் ஆவார். இவர் பிர் குராபியே மசாலி (2012), கோலேஜ் கோன்லே (2011), மெரியம் (2017) போன்ற தொடர்களில் நடித்ததன் மூலம் அறியப்படும் நடிகர் ஆனார்.  

## ஆரம்பகால வாழ்க்கை
ஆண்டிச்சு 4 ஏப்ரல் 1990 இல் துருக்கியின் இசுதான்புல்லில் பிறந்து வளர்ந்தார். அவரது தாய் போஸ்னிய வம்சாவளியைச் சேர்ந்தவர், அவரது தந்தை துருக்கியின் டிராப்சோனைச் சேர்ந்தவர். அவர் 2012 இல் யெடிடெப் பல்கலைக்கழகத்தில் பட்டம் பெற்றார். இவருக்கு ஒன்று அண்ணன் மற்றும் ஒரு தம்பி உண்டு.
# கேன் யமன்



**கேன் யமன்** (Can Yaman) (பிறப்பு: 8 நவம்பர் 1989) என்பவர் துருக்கிய நாட்டு நடிகர், வடிவழகர் மற்றும் வழக்கறிஞர் ஆவார். இவர் 2014 ஆம் ஆண்டு 'கோனல் இஸ்ரி' என்ற தொடரின் மூலம் நடிப்பு துறைக்கு அறிமுகமானார். அதை தொடர்ந்து இனதினா அஸ்க் (2015), ஹாங்கிமிஸ் செவ்மெடிக் (2016), டோலுனே (2017), எர்கென்சி குஸ் (2018-2019) போன்ற பல தொடர்களில் நடித்ததன் மூலம் துருக்கியில் மிகவும் அறியப்படும் நடிகர் ஆனார். இவர் 2018 ஆம் ஆண்டில் எர்கென்சி குஸ் என்ற தொடரில் நடித்ததற்காக சிறந்த நடிகருக்கான கோல்டன் பட்டர்பிளை விருது பெற்றார்.  

## ஆரம்பகால வாழ்க்கை
யமன் 8 நவம்பர் 1989 இல் துருக்கி நாட்டில் இசுதான்புல்லில் ஒரு நடுத்தர குடும்பத்தில் பிறந்தார். இவரது தந்தைவழி தாத்தா கொசோவோ-அல்பேனியன் வம்சாவளியை சேர்ந்தவர் மற்றும் இவரது தந்தைவழி பாட்டி வடக்கு மாசிடோனியாவில் இருந்து அல்பேனியா நாட்டிற்கு குடியேறியவர் ஆவார். இவரது பெற்றோர்கள் இவரின் 5 வயதில் விவாகரத்து செய்து பிரிந்தனர். அதன் பிறகு பாட்டி யின் அரவணைப்பில் வளர்ந்தார். அதை தொடர்ந்து 2012 ஆம் ஆண்டில் யெடிடெப் பல்கலைக்கழகத்தின் சட்டத் துறையில் பட்டம் பெற்றார். இவர் கால்பந்து பயிற்சியாளர் ஃபுவட் யமானின் மருமகன் என்பது குறிப்பிடத்தக்கது.
# நீதியின் நிழல்


**நீதியின் நிழல்** (*Needhiyin Nizhal*) என்பது 1985 ஆம் ஆண்டு வெளியான இந்தியத் தமிழ் திரைப்படம் ஆகும். பாரதி - வாசு இயக்கிய இப்படத்தை சாந்தி நாராயணசாமி தயாரித்தார். இந்த படத்தில் சிவாஜி கணேசன், ராதா, பிரபு, எம். என். நம்பியார் ஆகியோர் முக்கிய கதாபாத்திரங்களில் நடித்தனர். இந்த படத்திற்கு சங்கர் – கணேஷ் இசையமைத்தனர்.  

## கதை
பொது மக்கள் மத்தியில், கிருஷ்ண பிரசாத் ( எம். என். நம்பியார் ) என்பவர் நற்பணிகள் செய்யும் ஒரு பணக்காரராக அறியப்படுகிறார். இவர் ஏழைகளுக்கு திருமணங்களை செய்வித்து அவர்களுக்கு வெளிநாடுகளில் வேலைகளைப் பெற்றுத்தருபவராகவும் அறியப்படுகிறார். இது உண்மையில், மணப்பெண்களை பாலியல் தொழிலுக்காக வெளிநாடுகளுக்கு அனுப்புவதற்கான ஒரு தந்திரமாகும். அவரது கூட்டாளிகளான எத்திராஜ் ( வினு சக்ரவர்த்தி ), நாகராஜ் ( சத்யராஜ் ), சுகுமார் ( சிவசந்திரன் ) ஆகியோருடன் சேர்ந்து, அவர் சட்ட விரோதமான செயல்களில் ஈடுபட்டு சட்டத்தில் இருந்து தப்பி வருகிறார். டிஐஜி நித்யானந்தம் கிருஷ்ண பிரசாத்தை பிடிக்க முயல்கிறார் அப்போது பலமாக குண்டு காயங்கள் பட்டு நித்தியானந்தம் சக்கர நாற்காலியில் அமரும் நிலைக்கு தள்ளப்படுகிறார். நித்யானந்தத்தின் மூத்த மகன் விஜய் ( பிரபு ), அப்போதுதான் கல்லூரியில் படித்துவந்தவர். அவரது காதலி சொப்னா ( ராதா ) திடீரென அவனுடைய காதலை முறித்துக் கொண்டதால், மன வேதனையுடன் உள்ளார். எப்போதும் நியாயமான விசயத்துக்காக சண்டை போடுவாராக விஜய் உள்ளார். அவரது தந்தை காயமடைந்த பிறகு அவர் காவல்துறையில் சேர உத்வேகம் பெறுகிறார். கிருஷ்ண பிரசாத்தின் குழுவை பிடிக்க விஜய் புறப்படுகிறார். தன் இலக்கை நோக்கி படிப்படியாக செல்கிறார். இந்த போராட்டத்தில் அவர் தன் நண்பர் மோகன் ( சந்திரசேகர் ), அவரது பெற்றோர், தம்பி திலீப் போன்றோரை இழக்கிறார். அவரும் மோசமாக தாக்கப்படுகிறார். மேலும் விஜய் இறந்ததாகவும் கருதப்படுகிறது. விஜய் ரகசியமாக சென்று தன் எதிரிகளை பிடிக்க ஒரு நல் வாய்ப்பாக பயன்படுத்திக் கொள்கிறார். இந்த பணியின்போது, அவர் தனது கடந்த காலம் மற்றும் அவரது குடும்பத்தைப் பற்றிய சில அதிர்ச்சியூட்டும் உண்மைகளையும் அறிந்துகொள்கிறார்.  

## நடிப்பு

- சிவாஜி கணேசன் -டிஐஜி நித்யானந்தமாக
- ராதா -சொப்ணாவாக
- பிரபு -விஜயாக
- எம். என் நம்பியார் -கிருஷ்ண பிரசாத்தாக
- மேஜர் சுந்தரராஜன் -காவல்துறை அதிகாரியாக
- சந்திரசேகர் -மோகனாக
- சத்யராஜ் -நாகராஜாக
- லூசு மோகன் -பாயாக
- வினு சக்ரவர்த்தி -எத்திராஜாக
- ஸ்ரீவித்யா -விஜயின் தாயாக
- நிழல்கள் ரவி -ஜேம்சாக
- சிவசந்திரன் -சுகுமாராக
- ஒய். ஜி. மகேந்திரன் உன்னியாக

## இசை
இப்படத்திற்கு சங்கர் -கணேஷ் இசையமைக்க பாடல் வரிகளை வாலி எழுதியுள்ளார்.  
| 1 | "எந்த பையன் என்னை" | எஸ். பி. பாலசுப்பிரமணியம் |  |
| --- | --- | --- | --- |
| 2 | "குத்துவிளக்கோ ஒன்று" | எஸ். பி பாலசுப்ரமணியம், வாணி ஜெயராம் |  |
| 3 | "நீ இருந்தால்தான் நிம்மதி" |  |  |
| 4 | "நையாண்டி மேளத்த கேளு" | மலேசியா வாசுதேவன், விவேக் சாரதி |  |
| 5 | "மந்தாரப்பூவே மஞ்சள் நிலாவே" | எஸ். பி பாலசுபிரமணியம், பி. சுசீலா |  |
| 6 | "வாடியம்மா வாடியம்மா" | எஸ். பி பாலசுப்ரமணியம், விவேக் சாரதி | } |
# பொய் முகங்கள்


**பொய் முகங்கள்** (*Poi Mugangal*) என்பது 1986 ஆம் ஆண்டு வெளியான இந்திய தமிழ் திரைப்படம் ஆகும். சி. வி. இராசேந்திரன் இயக்கிய இந்த படத்தில் ராகேஷ் (தமிழில் அறிமுகம்), சுலக்சனா ஆகியோர் முக்கிய கதாபாத்திரங்களில் நடித்தனர். ராகேஷ் முன்பு தமிழில் *படிக்காதவன்* (1985) படத்தை, தனது உண்மையான பெயரான வி. ரவிச்சந்திரன் என்ற பெயரில் தயாரித்தார். பொய் முகங்கள் படமானது சுஜாதாவின் *காகித சங்கிலிகள்* என்ற கதையை அடிப்படையாகக் கொண்டது. இப்படமானது *பிரேமாஸ்த்ரா* (1982), *நானே ராஜா* (1984) ஆகிய படங்களை அடுத்து ரவிச்சந்திரன், ராஜேந்திரன், இசையமைப்பாளர் சங்கர்-கணேஷ் ஆகியோர் இணையும் மூன்றாவது கூட்டணியாகும்.  

## கதை
சிறுநீரகங்கள் பாதிக்கபட்ட ஒரு இளைஞன் மாற்று சிறுநீரகத்துக்காக தன் மனைவியின் இரத்த உறவினர்களிடம் கெஞ்சி காத்திருப்பது பற்றிய கதை.  

## நடிப்பு

- ராகேஷ் ராஜாவாக
- சுலக்சனா இந்துவாக
- ஒய். ஜி. மகேந்திரன்
- சிவசந்திரன்
- அருந்ததி
- வி. எஸ். ராகவன்
- வி. கோபாலகிருஷ்ணன்

## தயாரிப்பு
கன்னட நடிகரான வீ. ரவிச்சந்திரன் தமிழில் அறிமுகமாகும் போது தமிழ் நடிகர் ரவிச்சந்திரனுடன் பெயர் குழப்பம் ஏற்படுவதை தவிர்க்க ராகேஷ் என்று பெயரில் அறிமுகமானார். இந்த படமானது சுஜாதாவின் *காகித சங்கிலிகள்* என்ற புதினத்தை அடிப்படையாகக் கொண்டது. முன்னதாக பஞ்சு அருணாசலம் இந்த புதினத்தை திரைப்படமாக ஆக்கும் உரிமையை வாங்கி, அதே பெயரில் சுமன், அம்பிகா ஆகியோரது நடிப்பில் படத்தை துவக்கினர். இருப்பினும், படமானது தயாரிப்பின் பாதியிலேயே நின்றுவிட்டது.  

## இசை
இபடத்தின் பாடல்களுக்கு சங்கர்-கணேஷ் இசையமைத்தனர்.
# ஆர். எல். பாட்டியா


**இரகுநந்தன் லால் பாட்டியா** (*Raghunandan Lal Bhatia*) (3 ஜூலை 1920 - 14 மே 2021) ஓர் இந்திய அரசியல்வாதியாவார். இவர் 23 ஜூன் 2004 முதல் 10 ஜூலை 2008 வரை கேரளாவின் ஆளுநராக இருந்தார். மேலும் 10 ஜூலை 2008 முதல் 28 ஜூன் 2009 வரை பீகாரின் ஆளுநராகவும் இருந்தார்.  

## சுயசரிதை
பாட்டியா அரூரமால் பாட்டியா - லால் தேவி பாட்டியா ஆகியோருக்கு பஞ்சாப் மாநிலம் அமிர்தசரசில் ஜூலை 3, 1920இல் பிறந்தார். இவர் இலாகூரிலுள்ளபஞ்சாப் பல்கலைக்கழகத்தில் பட்டம் பெற்றார். மேலும் சட்டமும் பயின்றார். இதற்குப் பிறகு, இவர் ஒன்பது ஆண்டுகள் அமிர்தசரசின் நிர்வாகக் குழுவில் உறுப்பினராகப் பணியாற்றினார்.  

## வகித்த பதவிகள்
பாட்டியா, 1972ஆம் ஆண்டு அமிர்தசரசு நாடாளுமன்றத் தொகுதியிலிருந்து மக்களவைக்குத் தேர்ந்தெடுக்கப்பட்டார். இவர் 1980, 1985, 1992, 1996 , 1999 தேர்தல்களில் அதே தொகுதியிலிருந்து மக்களவைக்கு இந்திய தேசிய காங்கிரசின் உறுப்பினராக மீண்டும் தேர்ந்தெடுக்கப்பட்டார். இந்த நேரத்தில் இவர் வேறு பல பதவிகளையும் வகித்தார். இவர் 1975 முதல் 1977 வரை காங்கிரசு நாடாளுமன்றக் கட்சியின் நிர்வாகக் குழுவில் உறுப்பினராக இருந்தார், ஜூலை 1992 முதல் 1993 வரை இந்திய அரசாங்கத்தின் வெளியுறவுத் துறை அமைச்சராகவும், 1983இல் மக்களவையில் மனுக்கள் குழுவின் தலைவராகவும், 1982 முதல் 1984 வரை பஞ்சாப் பிரதேச காங்கிரசு குழுவின் தலைவராகவும், 1991இல் காங்கிரசு கட்சியின் அகில இந்தியப் பொதுச் செயலாளராகவும், அரசியலமைப்பு திருத்தத்திற்காக 1992இல் அமைக்கப்பட்ட தேர்வுக் குழுவின் உறுப்பினராகவும் இருந்துள்ளார்.  

மாநிலங்களவையில் இருந்த காலத்தில் இவர் ஐக்கிய நாடுகள் சபையின் பிரதிநிதியாக இந்தியாவைப் பிரதிநிதித்துவப்படுத்தினார். நவம்பர் 1983 இல் புது தில்லியில் நடந்த பொதுநலவாய அரசுத் தலைவர்களின் மாநாட்டில் பிரதிநிதியாக பங்கேற்றார். மேலும், 1991இல் கொழும்பில் நடந்த ஆறாவது தெற்காசிய நாடுகளின் பிராந்தியக் கூட்டமைப்பின் உச்சி மாநாடு, 1986இல் தில்லியில் நடைபெற்ற அணிசேரா நாடுகளின் பொருளாதார ஒத்துழைப்புக்கான செயல் திட்டத்தின் ஒருங்கிணைப்பு நாடுகளின் 5 வது கூட்டம் ஆகியவற்றிலும் பங்கேற்றார்.  

பாட்டியா, 1983 முதல் 1984 வரை கலாச்சார உறவுகளுக்கான இந்தியக் குழுவின் உறுப்பினராக இருந்தார். இவர் 1983 முதல் 1990 வரை இந்தியா பல்கேரியா நட்பு சங்கத்தின் தலைவராக இருந்தார். 1983 முதல் 1990 வரை இந்திய-இடாய்ச்சு மக்களாட்சிக் குடியரசு நட்பு சங்கத்தின் தலைவராக இருந்தார். இவர் 1981 முதல் 1983 வரை அகில இந்திய அமைதி மற்றும் ஒற்றுமை அமைப்பின் இணைத் தலைவராகவும், 1983 முதல் 1984 வரை சோவியத் ஒன்றியத்தின் நட்புச் சங்கத்தின் துணைத் தலைவராகவும் இருந்தார்.  

2004இல் சிக்கந்தர் பக்தின் மரணத்தைத் தொடர்ந்து பாட்டியா, கேரளாவின் ஆளுநரானார். அந்த பதவியில் நான்கு ஆண்டுகள் கழித்த பிறகு,பீகார் ஆளுநர் ஆர். எஸ். கவாயுடன் பதவிகளை மாற்றி 26 ஜூன் 2008 அன்று பீகார் ஆளுநராக பாட்டியா நியமிக்கப்பட்டார். இவர் 10 ஜூலை 2008 அன்று பதவியேற்றார். பின்னர் 2009இல் ஆளுநர் அலுவலகத்தை விட்டு வெளியேறி, தனது சொந்த வாழ்க்கையை நடத்தினார்.  

## இறப்பு
பாட்டியா , கோவிட்-19 பெருந்தொற்று காரணமாக 2021 இல் இறந்தார்.
# ஒரு இனிய உதயம்


**ஒரு இனிய உதயம்** (*Oru Iniya Udhayam*) என்பது 1986 ஆம் ஆண்டு வெளியான இந்தியத் தமிழ் அதிரடி காதல் திரைப்படம் ஆகும். ஆர். செல்வம் இயக்கிய இந்தப் படத்தில் விஜயகாந்த், அமலா, வி. கே. ராமசாமி, விஜயகுமார் ஆகியோர் நடித்தனர்.  

## கதை
சக்திவேல் ( விஜயகாந்த் ), கிராமத்தைச் சேர்ந்த முரடன். சேகர் அவனை ஒரு பணிக்காக நியமித்து, தற்காப்புக் கலைகளை பயிற்றுவிக்கிறான். இதற்கிடையில், சக்தி அஞ்சுவை ( அமலா ) காதலிக்கிறான். ஆனால் அவனுக்காக பணி அவளுடன் தொடர்புடையது என்பதை உணர்கிறான்.  

## நடிப்பு

- விஜயகாந்த் -சக்திவேல்
- அமலா -அஞ்சலி
- வி. கே. ராமசாமி -ஜித்து
- விஜயகுமார் -சேகர்
- சிவசந்திரன் -சிவா
- வெண்ணிற ஆடை மூர்த்தி -அஞ்சுவின் மாமா
- ஜனகராஜ் -தவுடு
- சூப்பர் சுப்பராயன் சுப்பு
- தியாகு தேநீர்க் கடை உரிமையாளர்
- குமரிமுத்து தேநீர்க் கடையின் வாடிக்கையாளர்
- கமலா காமேஷ், தவுடுவின் தாய்
- மேஜர் சுந்தரராஜன் அஞ்சுவின் தந்தை செல்வம் (விருந்தினர் தோற்றம்)

## தயாரிப்பு
ஒரு இனிய உதயம் படத்தை ஆர். செல்வம் இயக்க, பாண்டு சினி ஆர்ட்ஸ் நிறுவனம் தயாரித்தது.  

## இசை
இப்படத்திற்கான இசையை மனோஜ் கியான் அமைத்தார்.  

## வெளியீடும், வரவேற்பும்
1986 திசம்பர் 19 அன்று, *தி இந்தியன் எக்ஸ்பிரஸ்* எழுதிய விமர்சனத்தில் திரைப்படம் ஒரு நல்ல தொடக்கத்தில் துவங்கினாலும், பல காட்சிகளில் "கற்பனைக் குறைபாடு" தெரிகிறது.
# இரத்த தானம் (திரைப்படம்)


**இரத்த தானம்** (*Raththa Dhanam*) என்பது 1988 ஆம் ஆண்டு வெளியான இந்திய தமிழ் திரைப்படமாகும். சிவச்சந்திரன் இயக்கி, லட்சுமியுடன் இணைந்து இப்படத்தைத் தயாரித்துள்ளார். பிரபு, கௌதமி, சாதனா, லட்சுமி, சிவசந்திரன் ஆகியோர் முக்கிய கதாபாத்திரங்களில் நடித்தனர். இப்படத்திற்கு கங்கை அமரன் இசையமைத்தார். *இந்தப் படம் தெலுங்கில் ரக்த தானம்* என்ற பெயரில் மொழி மாற்றம் செய்யப்பட்டது.  

## நடிப்பு

- பிரபு
- கௌதமி
- சாதனா
- இலட்சுமி
- சிவசந்திரன்
- ஜெய்கணேஷ்
- டெல்லி கணேஷ்
- ஒய். விஜயா
- டிஸ்கோ சாந்தி
- நிழல்கள் ரவி
- எஸ். எஸ். சந்திரன்
- பாண்டு
- சந்திரகாந்த்
- சிவாஜி மனோகர் (அறிமுகம்)
- சந்திரசேகர்
- பிரதாப் போத்தன்

## இசை
இப்படத்திற்குக் கங்கை அமரன் இசையமைத்துள்ளார்.  

- "சாயங்கலம் நங்கள்" - எஸ். பி. பாலசுப்ரமணியம், தீபன் சக்கரவர்த்தி, எஸ். என் சுரேந்தர், உமா ரமணன்
- "நீலு கோணம்" - மலேசியா வாசுதேவன், கே. எஸ். சித்ரா
- "கோயில்களும்" - எஸ்.பி. பாலசுப்பிரமணியம், P. சுசீலா
- "பூந்தேகங்கள்" - பி. சுசீலா
# நியாயங்கள் ஜெயிக்கட்டும்


## இசை
இப்படத்திற்கு சங்கர் -கணேஷ் இசையமைக்க, பாடல்களை வாலி எழுதினார்.  

## வெளியீடும், வரவேற்பும்
*நியாயங்கள் ஜெயிக்கட்டும்* 1990 சூன் முதல் நாளன்று வெளியிடப்பட்டது. *தி இந்தியன் எக்ஸ்பிரஸின்* என்.கிருஷ்ணசாமி எழுதிய விமர்சனத்தில், "சிவச்சந்திரனின் திரைக்கதை பார்வையாளர்களை திரைப்படத்தில் ஒன்றுபடவைத்து அதன் கதாபாத்திரங்களைப் பற்றி கவலைப்பட வைக்கிறது."
# கிருஷ்ணவேணி பஞ்சாலை


**கிருஷ்ணவேணி பஞ்சாலை** (*Krishnaveni Panjaalai*) என்பது 2012 ஆம் ஆண்டு வெளியான தமிழ் காதல் திரைப்படமாகும். இது அறிமுக இயக்குநர் தனபால் பத்மநாபனால் எழுதி இயக்கப்பட்டது. இந்த படத்தில் ஹேமச்சந்திரன், நந்தனா, எம். எஸ். பாஸ்கர், இராஜீவ் கிருஷ்ணா, பால சிங் ஆகியோர் முக்கிய கதாபாத்திரங்களில் நடித்துள்ளனர். இந்த படம் 1980 களின் பின்னணியில் எடுக்கபட்டுள்ளது. மேலும் இது பருத்தி ஆலை தொழிலாளர்களின் வாழ்க்கையைப் பற்றிய கதையாகும். இப்படத்திற்கு *தென்மேற்கு பருவக்காற்று* புகழ் என். ஆர். ரகுநந்தன் இசையமைத்தார். இப்படம் 2012 சூன் 8 அன்று வெளியிடப்பட்டது.  

## கதை
கதிர் (ஏமச்சந்திரன்) மற்றும் பூங்கோதை (நந்தனா) ஆகியோர் தென் தமிழகத்தின் பருத்தி ஆலை தொழிலாளர்களாக உள்ளனர். அவர்களின் நட்பு காதலாக வளர்கிறது. ஆலையில் நடக்கும் வேலைநிறுத்தத்தைத் தொடர்ந்து ஆலை மூடப்படுகிறது. இதனால் அங்கு வேலை செய்யும் அனைவரது வாழ்க்கையும் கடினமான நிலைக்கு ஆளாகிறது.  

## நடிப்பு

- ஏமச்சந்திரன் -கதிராக
- நந்தனா -பூங்கோதையாக
- எம். எசு. பாசுகர்
- இராஜீவ் கிருஷ்ணா -கிருஷ்ணமூர்த்தியாக
- பாலா சிங்
- தென்னவன்
- சண்முகராஜன்

## இசை
இப்படத்திற்கு என். ஆர். ரகுநந்தன் இசையமைத்தார்.  
| 1 | "ஆலைக்காரி" | வைரமுத்து | விஜய் பிரகாஷ் |  |
| --- | --- | --- | --- | --- |
| 2 | "ஆத்தாடி" | சித்திரன் | ஹரிஷ் ராகவேந்திரா, சித்தாரா |  |
| 3 | "ரோஜமாலையே" | வைரமுத்து | ஜாசி கிஃப்ட் |  |
| 4 | "உன் கண்கள்" | தாமரை | ராமன் மகாதேவன், சிரேயா கோசல், ரனினா ரெட்டி |  |
| 5 | "உன் கண்கள்" II | தாமரை | ராமன் மகாதேவன், ஸ்ரேயா கோஷல், ரனினா ரெட்டி | } |

## வெளியீடு
*டைம்ஸ் ஆஃப் இந்தியா* இந்த படத்திற்கு ஐந்து நட்சத்திரங்களில் மூன்றரை மதிப்பீட்டை வழங்கியது மேலும் " *கிருஷ்ணவேணி பஞ்சாலை"* படத்தின் சில பகுதிகள் நன்கு வேலை செய்கிறது. மேலும் அதன் திரைக்கதை மிகவும் இறுக்கமாக பின்னப்பட்டிருந்தால் மேலும் ஈர்க்கக்கூடியதாக இருந்திருக்கலாம் "என்று குறிப்பிட்டார். இந்துவில் இருந்து ஒரு விமர்சகர் எழுதினார் "திரைக்கதையில் தான் தனபால் தடுமாறுகிறார். காட்சிகள் திடீரென முடிவடைந்து, ஒற்றுமையின்றி தனித்தனி இழைகளாக நிற்கின்றன ". *இந்தியா டுடே* குறிப்பிட்டது, "படத்தின் உச்சக்கட்டம் மிகவும் உணர்ச்சிகரமானதாகவும், மனதைத் தொடுகிறதாகவும் உள்ளது. இருப்பினும், திரைக்கதை மேலும் சிறப்பாக இருந்திருக்கலாம் ".
# அர்ச்சனா மகந்தா



**அர்ச்சனா மகந்தா** (Archana Mahanta) இந்தியாவின் அசாம் மாநிலத்தைச் சேர்ந்த புகழ்பெற்ற நாட்டுப்புறப் பாடகியாவார். அர்ச்சனா மகந்தாவும் இவரது மறைந்த கணவர் ககேன் மகந்தாவும் அசாமிய நாட்டுப்புற இசையை பிரபலப்படுத்துவதிலும் பாதுகாப்பதிலும் மகத்தான பங்களிப்பை செய்துள்ளனர். இசைத் தம்பதிகள் அடிக்கடி ஒன்றாக இணைந்து பல காதல் பாடல்களைப் பாடினர்.  

## தனிப்பட்ட வாழ்க்கை
அர்ச்சனா மகந்தா அசாமிய நாட்டுப்புற பாடகர் ககன் மகந்தாவின் மனைவியும் பிரபல பாடகர் பாபோனின் தாயாருமாவார்.  

## சிறப்புகள்
அர்ச்சனா-ககன் மகந்தா இணையின் சில பிரபலமான பாடல்கள்:  

- *போர் துபோரியா*
- *எ பூல் பா ஆலிச்சா யாலிச்சா*
- *பால் லாகி செய் ஓ*
- *சேட்டோ மாடில்*
- *யூண்டி உலலே தோரடி உல்லோ*

## இறப்பு
அர்ச்சனா மகந்தா நீரிழிவு, உயர் இரத்த அழுத்தம் மற்றும் பார்கின்சன் நோயால் அவதிப்பட்டார். 2020 ஆம் ஆண்டு ஆகத்து மாதம் 27 அன்று இறந்தார்.
# தொலைக்காட்சியில் கோவிட்-19 தொற்றுநோயின் தாக்கம்

**தொலைக்காட்சியில் கோவிட்-19 தொற்றுநோயின் தாக்கம்** என்பது 2019 ஆண்டில் கோவிட்-19 பெருந்தொற்றுநோய் காரணமாக தொலைக்காட்சித் துறையில் கணிசமான தாக்கத்தை ஏற்படுத்தியது ஆகும். இது அனைத்து கலைத் துறைகளிலும் அதன் தாக்கங்களை ஏட்படுத்தியது. இதன் விளைவாக பல நாடுகளில் தொலைக்காட்சி நிகழ்ச்சிகளை நிறுத்துவது அல்லது தாமதப்படுத்தபட்டு வருவாய் (உரிமைகள் மற்றும் விளம்பர விற்பனை மூலம்) மற்றும் வேலைவாய்ப்புகளில் எதிர்மறையான தாக்கங்களை ஏற்படுத்துதியது.  

இது சமூக விலகல், ஊரடங்கு சட்டம் மற்றும் வீட்டிலேயே தங்குவதற்கான உத்தரவின்படி தயாரிப்பில் ஈடுபட்டுள்ள அனைவரின் பாதுகாப்பையும் மனதில் கருதி இத்தகைய நடவடிக்கைகள் மற்றும் மாற்றங்கள் செய்யப்பட்டன. இதன் விளைவாக உலகளவில் தொலைக்காட்சி நிகழ்ச்சிகளில் குறைந்தது 60% நிறுத்தப்பட்டு குறைந்தபட்சம் பாதி நிரல் 2020 ஆம் ஆண்டின் இரண்டாம் பாதியில் ஒளிபரப்ப திட்டமிடப்பட்டது.  

## தமிழ்நாடு
தமிழ்நாட்டில் அனைத்து தொலைக்காட்சி மற்றும் திரைப்பட படப்பிடிப்பு மற்றும் தயாரிப்புகள் 19 மார்ச் 2020 அன்று நிறுத்தப்பட்டது. இதன் காரணமாக சன் தொலைக்காட்சி, விஜய் தொலைக்காட்சி, கலர்ஸ் தமிழ் மற்றும் ஜீ தமிழ் போன்ற அலைவரிசைகள் தங்களின் பழைய தொடர்கள் அல்லது பழைய அத்தியாயங்களை மீண்டும் ஒளிபரப்பு செய்தது. இந்த கோவிட்-19 பெருந்தொற்று காரணமாக சன் தொலைக்காட்சி நிறுவனம் சாக்லேட், அழகு, தமிழ்ச்செல்வி, மின்னலே, ராசாத்தி போன்ற தொடர்களை திடீரென அதிகாரப்பூர்வமாக நிறுத்தியது. அதே போன்று விஜய் தொலைக்காட்சியிலும் அரண்மனை கிளி என்ற தொடரும் சூப்பர் சிங்கர் ஜூனியர் 7 என்ற பாட்டு போட்டி நிகழ்ச்சியும் நிறுத்தப்பட்டது.  

மே 2020 நடுப்பகுதியில் (21 மே 2020) அதிகபட்சமாக 20 நடிகர்களை கொண்ட தொலைக்காட்சி தொடர்களுக்கான படப்பிடிப்பைத் தொடங்க தமிழ்நாடு அரசு அனுமதி வழங்கியது. படப்பிடிப்பு நடைமுறைகளின் போது கடுமையான சுகாதார வழிகாட்டுதல்களைப் பராமரிக்க எச்சரிக்கையும் செய்யப்பட்டது..  
25 மே 2020 நிலவரப்படி தொலைக்காட்சி நாடகத் தொடர்களின் படப்பிடிப்பு தொடங்கியது, ஆனால் தமிழ்நாடு அரசாங்கம் ஜூன் 19 முதல் ஜூன் 30 வரை மீண்டும் ஊரடங்கு சட்டம் விதித்தது, இதன் விளைவாக தொலைக்காட்சி தயாரிப்புகள் மீண்டும் நிறுத்தப்பட்டன. இருப்பினும் 7 ஜூலை 2020 அன்று அனைத்து புதிய அத்தியாயங்களையும் ஒளிபரப்ப தொலைக்காட்சி தொடர்களின் படப்பிடிப்பு மீண்டும் தொடங்கியது.  

கலர்ஸ் தமிழ் தொலைக்காட்சி தங்களின் தொடர்களை 28 மே 2020 முதல் ஒளிபரப்ப தொடங்கியது. பின்னர் சன் தொலைக்காட்சி, விஜய் தொலைக்காட்சி மற்றும் ஜீ தமிழ் போன்ற அலைவரிசைகள் 27 ஜூலை 2020 இல் முக்கியமான தொடர்களை மீண்டும் ஒளிபரப்ப தொடங்கியது.
# ரோசா குட்டி

**ரோசா குட்டி** (*Rosa Kutty*) ஒரு முன்னாள் இந்திய தடகள விளையாட்டு வீராங்கனையாவார். ரோசா குட்டி கேரளாவில் உள்ள மூவாட்டுப்புழாவின் அயவனாவைச் சேர்ந்தவர். இப்போது கர்நாடகாவில் பெங்களூரில் வசிக்கிறார்.  

1964 ஆம் ஆண்டு பிறந்த இவர் 1996 மற்றும் 2000 ஆம் ஆண்டு நடைபெற்ற ஒலிம்பிக் விளையாட்டுப் போட்டிகளில் இந்தியாவின் சார்பாக 4x400 தொடர் ஓட்டப் பந்தயத்தில் பங்கேற்றார். 1998 ஆம் ஆண்டு நடைபெற்ற ஆசிய விளையாட்டுப் போட்டிகளில் 800 மீட்டர் ஓட்டப் போட்டியில் வெள்ளிப் பதக்கம் வென்றார். தென்மேற்கு ரயில்வேயின் பெங்களூரு பிரிவில் விளையாட்டு அதிகாரியாக ரோசா குட்டி பணிபுரிகிறார். இவரின் சாதனைகளுக்காக இந்திய அரசாங்கம் இவருக்கு அருச்சுனா விருது வழங்கி சிறப்பித்தது.  
## பதக்கங்கள்
•1989 ஆசிய சந்திப்பு விளையாட்டுப் போட்டிகளில் 800 மீட்டர் ஓட்டப்பந்தயத்தில் வெள்ளிப் பதக்கம்  
•பீகிங் ஆசியப் போட்டியில் 800 மீட்டர் ஓட்டப்பந்தயத்தில் வெண்கலம்  

•1998 பாங்காக்கு ஆசியப் போட்டியில் வெள்ளிப் பதக்கம்.
# வீரேந்திர வர்மா


**வீரேந்திர வர்மா** (*Virendra Verma*) (18 செப்டம்பர் 1916 - 2 மே 2009) ஓர் இந்திய அரசியல்வாதியாவார். இவர் உத்தரபிரதேசத்தின் சாம்லியில் பிறந்தார். பஞ்சாப் ஆளுநராகவும், சண்டிகரின் ஆட்சிப் பொறுப்பாளராகவும் (1990) இமாச்சலப் பிரதேச ஆளுநராகவும் (1990-1993) பணியாற்றினார்.  

## சொந்த வாழ்க்கை
வீரேந்திர வர்மா சாம்லியிலுள்ள ஜெஎச் பள்ளியில் கல்வி பயின்றார். முசாபர்நகரில் தனது உயர்கல்வியை முடித்த இவர் மீரட்டிலுள்ள மீரட் கல்லூரியில் சட்டம் பயின்றார். ஜூன் 1940 இல் வர்மா இராமேஸ்வரி தேவி என்பவரை மணந்தார். இவர்களுக்கு ஒரு மகனும், இரண்டு மகள்களும் இருந்தனர்.  

இவர் தனது வாழ்க்கையில், அமெரிக்கா], கனடா, ஜமைக்கா, கியூபா, மெக்சிகோ, இங்கிலாந்து, நெதர்லாந்து, பிரான்ஸ், மேற்கு ஜெர்மனி, சுவிட்சர்லாந்து, இத்தாலி, துருக்கி, மலேசியா, இந்தோனேசியா, சிங்கப்பூர், எகிப்து, ஐக்கிய அரபு அமீரகம் ஆகிய நாடுகளுக்குச் சென்றுள்ளார்.  

## அரசியல் வாழ்க்கை
வீரேந்திர வர்மா முன்னர் இந்திய தேசிய காங்கிரசு கட்சியில் சேர்ந்து முசாபர்நகர் மாவட்ட வாரியத் தலைவராகவும், (1948-1952), மாவட்ட காங்கிரசு குழுவின் உறுப்பினராகவும் (1950-1959), உத்தரப் பிரதேச காங்கிரசின் நிர்வாகக்குழுவில் உறுபினராகவும் (1960-1967), அகில இந்திய காங்கிரசு குழு உறுப்பினராகவும் (1950-1980), காங்கிரசு செயற்குழு உறுப்பினராகவும் (1977-1980) இருந்துள்ளார்.  

1978இல் காங்கிரசு கட்சி பிளவுபடாபோது, வீரேந்திர வர்மா, பி.வி. நரசிம்மா ராவ், பிரணாப் முகர்ஜி, கமலாபதி திரிபாதி, ஏ. பி. சர்மா, பூட்டா சிங் ஆகியோர் இந்திரா காந்தியுடன் தங்கியிருந்தனர். 1978இல் இந்திரா காந்தியை ஜனதா கட்சி அரசு கைது செய்ததை எதிர்த்து, இவர், 1200 சத்தியாகிரகிகளை வழிநடத்தி, கைது செய்யப்பட்டு, முசாபர்நகர் மாவட்ட சிறையில் இரண்டு முறை அடைக்கப்பட்டார்.
# இராஜபாளையம் இராஜுக்கள் கல்லூரி



** இராஜபாளையம் இராஜுக்கள் கல்லூரி** (Rajapalayam Rajus' College) தமிழகத்தில் உள்ள விருதநகர் மாவட்டத்தில் 1973 ஆம் ஆண்டு நிறுவப்பட்ட கல்லூரி ஆகும். இக்கல்லூரி இராஜபாளையம் பளையபாளையம் இராஜுக்கள் மகமை பண்டிலிருந்து தொடங்கப்பட்டது. இக்கல்லூரி இருபாலர் பயிலும் மொழிவழிச் சிறுபான்மையினர் கல்லூரி, மதுரை காமராசர் பல்கலைக்கழக இணைவு பெற்றது. தேசியத் தர மறுமதிப்பீட்டில் B++ (2.93புள்ளிகள்) தகுதி பெற்றது.
# சுரேந்திர நாத்


சுரேந்திரநாத் (1926 - 9 ஜூலை 1994) பஞ்சாப் ஆளுநராக ஆகஸ்ட் 1991 முதல் ஜூலை 1994 வரை இருந்தார். இவர் நவம்பர் 1993 முதல் ஜூலை 1994 வரை இமாச்சலப் பிரதேச ஆளுநராக கூடுதல் பொறுப்பில் இருந்தார். இவர், அவர் இந்தியக் காவல் பணி அதிகாரியாக இருந்தார். இவர் ஆளுநராக இருந்தபோது ஒரு விமான விபத்தில் இறந்தார். இவரது தந்தை மகாசே ராஜ்பால், 1920களில் பஞ்சாப்பில் ஆர்ய சமாஜத்துக்கும் முஸ்லிம்களுக்கும் இடையே நடந்த மோதலின் போது வெளியிடப்பட்ட ஒரு புத்தகமான இரங்கிலா ரசூல் என்ற புத்தகத்தின் ஆசிரியராவார். சர்ச்சைக்குரிய புத்தகம் இசுலாமிய தீர்க்கதரிசி முகம்மதுவின் திருமணங்கள் மற்றும் [[பாலியல் வாழ்க்கை சம்பந்தப்பட்டது.
# இரங்கிலா ரசூல்


**இரங்கிலா ரசூல்** (*Rangila Rasul*) ( வண்ணமயமான தீர்க்கதரிசி என்று பொருள்) என்பது 1920களில் பஞ்சாப்பில் ஆர்ய சமாஜத்துக்கும் முஸ்லிம்களுக்கும் இடையிலான மோதலின் போது வெளியிடப்பட்ட ஒரு புத்தகம் ஆகும். சர்ச்சைக்குரிய இந்தப் புத்தகம் இசுலாமிய தீர்க்கதரிசி முகம்மதுவின் திருமணங்களைப் பற்றியும், பாலியல் வாழ்க்கைப் பற்றியும் சம்பந்தப்பட்டது.  

## உள்ளடக்கம்
இது 1927 ஆம் ஆண்டில் ஆரிய சமாஜத்தைச் சேர்ந்த பண்டிதர் எம். ஏ. சாமுபதி அல்லது கிருஷண் பிரசாத் பிரதாப் என்பவரால் எழுதப்பட்டது. இருப்பினும் இலாகூரின் மகாசே ராஜ்பால் என்ற அவரது வெளியீட்டாளரால் வெளியிடப்படவில்லை. இது இந்து தெய்வமான சீதையை இழிவுபடுத்தும் ஒரு முஸ்லிம் வெளியிட்ட துண்டுப்பிரசுரத்திற்கு எதிராக இந்து சமயத்தின் பழிவாங்கும் நடவடிக்கையாகும். முஸ்லிம்களின் புகார்களின் அடிப்படையில், ராஜ்பால் கைது செய்யப்பட்டார். ஆனால் ஐந்து வருட விசாரணைக்குப் பிறகு ஏப்ரல் 1929 இல் விடுவிக்கப்பட்டார். ஏனெனில் அப்போது மதத்தை அவமதிப்பதற்கு எதிராக சட்டம் இல்லை.  

இருப்பினும், முஸ்லிம்கள் அவரது உயிரைப் பறிக்க முயன்றனர். பல தோல்வியுற்ற படுகொலை முயற்சிகளுக்குப் பிறகு, அவர் 6 ஏப்ரல் 1929 இல் இல்ம்-உத்-தின் என்ற இளம் தச்சரால் குத்திக் கொல்லப்பட்டார் (கொலை செய்யப்பட்டார்/கொல்லப்பட்டார்). இல்ம்-உத்-தின்னுக்கு மரண தண்டனை விதிக்கப்பட்டு, தண்டனை 31 அக்டோபர் 1929 அன்று நிறைவேற்றப்பட்டது. முகம்மது அலி ஜின்னா பிரதிவாதி வழக்கறிஞராக இல்ம்-உத்-தின் சார்பில் ஆஜரானார். முஸ்லிம் கவிஞர் முகமது இக்பால் கொலையாளியின் இறுதி ஊர்வலத்தில் பேசியபோது இந்த கொடூரமான செயல் சட்டபூர்வமானது. என்று நியாயப் படுத்தினார்.  

இந்தப் புத்தகம் முதலில் உருது மொழியில் எழுதப்பட்டது. அது இந்தியிலும் மொழிபெயர்க்கப்பட்டுள்ளது. இது இந்தியா, பாக்கித்தான் , வங்காளதேசம் ஆகிய நாடுகளில் தடை செய்யப்பட்டுள்ளது.  

## பதில்
இப் புத்தகத்தில் கூறப்பட்டுள்ள குற்றச்சாட்டுகளுக்கு, முஸ்லிம் சட்ட நீதிபதி மௌலானா சனாவுல்லா அமிர்தசரியின் முகத்தாஸ் ரசூல் (புனித நபி) என்ற புத்தகத்தில் பதிலுரையாற்றப்பட்டது.  

1927 ஆம் ஆண்டில், முஸ்லிம் சமூகத்தின் அழுத்தத்தின் கீழ், பிரித்தானிய அரசு வெறுப்பு பேச்சுச் சட்டம் பிரிவு 295 (A), குற்றவியல் சட்டத் திருத்தச் சட்டம் XXV இன் ஒரு பகுதியை இயற்றியது. இதன்படி எந்த மத சமூகத்தின் நிறுவனர்களையும் தலைவர்களையும் அவமதிப்பது குற்றமாகும்.
# 2021 எயிட்டி நிலநடுக்கம்


எயிட்டி நிலநடுக்கம் 2021 ஆகத்து 14 கிநேவ) காலை 8:29:09 மணிக்கு நிகழ்ந்தது. 7.2 செறிவான இந்நிலநடுக்கம் கரிபியன் நாடான எயிட்டியில் லா எசுப்பானியோலா தீவில் திபுரோன் மூவலந்தீவைத் தாக்கியது. எயிட்டியின் தலைநகர் போர்ட்-ஓ-பிரின்ஸ் நகரில் இருந்து 150 கி.மீ. மேற்கே 10 கி.மீ. ஆழத்தில் இதன் அதிர்வுமையம் காணப்பட்டது. இது எயிட்டியின் கடலோரப் பகுதிகளுக்கு ஆழிப்பேரலை எச்சரிக்கையை விடுத்தது, ஆனாலும் அவ்வெச்செரிக்கை சிறிது நேரத்தில் விலக்கப்பட்டது. 8,200 இற்கும் அதிகமான கட்டடங்கள் அழிந்தன அல்லது சேதமடைந்தன, குறைந்தது 1,297 பேர் உயிரிழந்ததாக மதிப்பிடப்பட்டது. 2021 இல் இடம்பெற்ற மிகப்பெரும் நிலநடுக்கமாக தற்போது இது பதிவு செய்யப்பட்டுள்ளது.
# சரூப் சிங்


**முனைவர் சரூப் சிங்** (*Dr. Sarup Singh*)(சுவரூப் சிங்) (9 ஜனவரி 1917 - 4 ஆகஸ்ட் 2003 ) இந்திய கல்வியாளராக இருந்த இவர், அரசியல்வாதியாக மாறினார். இவர் தில்லியின் கிரோரி மால் கல்லூரியில் ஆசிரியராக இருந்தார். பின்னர் தில்லி பல்கலைக்கழகத்தின் துணைவேந்தரானார் (1971-74). லோக் தள் கட்சி சார்பாக அரியானாவிலிருந்து (1978-1984) மாநிலங்களவை உறுப்பினராக இருந்தார். பின்னர் இவர் திசம்பர் 1990இல் குஜராத்தின் ஆளுநராக நியமிக்கப்பட்டார். 1995 வரை அந்தப் பதவியில் இருந்தார். முன்னதாக இவர் கேரள ஆளுநராகவும் இருந்தார்.  

## ஆரம்பகால வாழ்க்கையும், கல்வியும்
அரியானாவில் உள்ள ரோத்தக் மாவட்டத்திலுள்ள சங்கி கிராமத்தில் பிறந்த இவர், தனது சொந்த கிராமத்தில் நான்காம் வகுப்பு வரை படித்து, 1934இல் பஞ்சாப் பல்கலைக்கழகத்தில் மெட்ரிகுலேஷனை முடித்தார். 1936இல் தில்லி பல்கலைக்கழகத்தில் இடைநிலைக் கலையையும் முடித்தார். இவர் தில்லி ராம்ஜாஸ் கல்லூரியில் (1938) ஆங்கிலத்தில் தனது இளங்கலையை முடித்தார். அதைத் தொடர்ந்து 1940இல் ஆங்கிலத்தில் முதுகலை பட்டம் பெற்றார்.  

## தொழில்
சிங், 1940இல் தில்லி பல்கலைக்கழகத்தின் இந்து கல்லூரியில் விரிவுரையாளராக தனது வாழ்க்கையைத் தொடங்கினார். அங்கு இவர் பத்தாண்டுக்கும் மேலாக கற்பித்தார். 1951இல் இலண்டன் பல்கலைக்கழகக் கல்லூரியில் சேர்ந்தார். 1953இல் ஆங்கில இலக்கியத்தில் தனது முனைவர் பட்டத்தைப் பெற்றார். அதன் பிறகு இவர் மீண்டும் இந்து கல்லூரியில் சேர்ந்தார். எனினும் அடுத்த ஆண்டு, இவர் தில்லியின் கிரோரி மால் கல்லூரியின் துணை முதல்வராகவும் பின்னர் 1957 இல் அதன் தலைவராகவும் நியமிக்கப்பட்டார்.  

1961ஆம் ஆண்டில், குருசேத்திரா பல்கலைக்கழகத்தில் ஆங்கிலத் துறை நிறுவப்பட்டபோது, இவர் அதன் முதல் தலைவரானார். பின்னர் 1965இல், தில்லி பல்கலைக்கழகத்தில் ஆங்கிலப் பேராசிரியராகவும் தலைவராகவும் ஆனார். இறுதியில், இவர் ஜனவரி, 1971இல் பல்கலைக்கழகத்தின் துணைவேந்தராக நியமிக்கப்பட்டார். இருந்தார்.  

## கௌரவங்கள்
இவரது மறைவிற்குப் பிறகு, அரியானா குருசேத்திரா பல்கலைக்கழகத்தில் 'முனைவர் சரூப் சிங் இருக்கை' உருவாக்கப்பட்டது . முதல் "முனைவர் சருப் சிங் நினைவு சொற்பொழிவு" 2005 இல் தில்லி பல்கலைக்கழகத்தில் நடந்தது.  

## பணிகள்
- The Theory of Drama in the Restoration Period. Orient Longmans, Calcutta, 1963.
- Family Relationships in Shakespeare and the Restoration Comedy of Manners. Oxford University Press, New Delhi, 1983.
- The Double Standards in Shakespeare and Related Essays : Changing Status of Women in 16th and 17th Century England. Konark Publications, New Delhi, 1988.

## இதையும் பார்க்கவும்

- குஜராத் ஆளுநர்களின் பட்டியல்
- கேரள ஆளுநர்களின் பட்டியல்
# கிவாங்ச் தத்லது



**கிவாங்ச் தத்லது** (Kıvanç Tatlıtuğ) (பிறப்பு: 27 அக்டோபர் 1983) என்பவர் துருக்கிய நாட்டு நடிகர், வடிவழகர் மற்றும் முன்னாள் கூடைப்பந்து வீரர் ஆவார். இவர் துருக்கியில் அதிக சம்பளம் வாங்கும் நடிகர்களில் ஒருவர் மற்றும் மூன்று தங்க பட்டாம்பூச்சி விருதுகள் மற்றும் யெசிலாம் சினிமா விருது உட்பட பல விருதுகளை வென்றுள்ளார். இவர் 2002 ஆம் ஆண்டின் துருக்கியின் சிறந்த வடிவழகர் மற்றும் உலகின் சிறந்த வடிவழகர் ஆகிய போட்டிகளில் வென்றுள்ளார்.  

இவர் 2005 ஆம் ஆண்டு முதல் குமுஸ் (2005-2007), அஸ்க் ஐ மெம்னு (2008-2010), குசே கோனி (2011-2013), செசூர் வெ கோஸல் (2016-2017) போன்ற பல வெற்றிகரமான தொலைக்காட்சித் தொடர்களில் நடித்ததன் மூலம் விமர்சன ரீதியான பாராட்டையும் சர்வதேச அங்கீகாரத்தையும் பெற்றார்.
# சோபனா ஜார்ஜ்


**சோபனா ஜார்ஜ்** (*Shobhana George*) ஓர் அரசியல்வாதியாவார். இவர், கேரள மாநிலத்தில் மூன்று முறை சட்டமன்ற உறுப்பினராக உள்ளார். இவர் இந்திய தேசிய காங்கிரசு கட்சி வேட்பாளராக, செங்கனூரை 9, 10 மற்றும் 11 வது சட்டசபைகளில் பிரதிநிதித்துவப்படுத்தினார். இந்திய தேசிய காங்கிரசு கட்சியில் தொடர்ந்து மூன்று வருடங்கள் ஒரே தொகுதியை பிரதிநிதித்துவப்படுத்திய ஒரே பெண் இவர்.  

சோபனா ஜார்ஜ் இப்போது இந்தியப் பொதுவுடமைக் கட்சியின் (மார்க்சிசம்) தீவிர ஆதரவாளராக இருக்கிறார். தற்போது கேரள மாநில காதி மற்றும் கிராம தொழில் வாரியத்தின்] துணைத் தலைவராகவும் இருக்கும் முதல் பெண் இவர்தான்.  

## ஆரம்பகால வாழ்க்கையும் குடும்பமும்
இவர், கே. எம். ஜார்ஜ் - தங்கம்மா ஜார்ஜ் ஆகியோரின் மகளாக 4 ஏப்ரல் 1962 இல் பிறந்தார். இவருக்கு ஐசக் ஜார்ஜ் என்பவருடன் திருமணமாகி ஒரு மகள் உள்ளார்.  

## கல்வி
சோபனா, செங்கனூர், அரசு பெண்கள் மேல்நிலைப்பள்ளியில் தனது பத்தாம் வகுப்பினை முடித்தார். தனது உயர் படிப்பை கோட்டயம் பசாலியஸ் கல்லூரி, இராணி செயின்ட் தாமஸ் கல்லூரி, கோழஞ்சேரி தாமஸ் கல்லூரி, சென்னைப் பல்கலைக்கழகம், மைசூர் பல்கலைக்கழகம் ஆகியவற்றில் பயின்றார் .  

## தொழில்
இவரது பொது சேவை இவரது 9 வயதிலேயே ஆரம்பித்தது. இந்திய அரசால் ஏற்பாடு செய்யப்பட்ட ஒரு முகாமில் இவரது நடிப்பு இந்தியக் குடியரசுத் தலைவர் - வி. வி. கிரி, இந்தியப் பிரதமர் - இந்திரா காந்தி, துணைக் குடியரசுத் தலைவர் - பக்ருதின் அலி அகமது ஆகியோரால் மிகவும் பாராட்டப்பட்டது. பின்னர், இவர் அகில கேரளா பாலாஜன் சாக்கியத்தின் முதல் பெண் தலைவர் ஆனார். மாநில இளைஞர் காங்கிரசு குழுவின் முதல் பெண் பொதுச்செயலாளராகவும், கேரள பிரதேச காங்கிரசு குழுவின் இணை செயலாளராகவும் பணியாற்றியுள்ளார். அவர் கேரள பல்கலைக்கழகத்தின் ஆட்சிமன்றக் குழு உறுப்பினராகவும் பணியாற்றியுள்ளார். இந்திய தேசிய காங்கிரசிலிருந்து வெளியேற்றப்பட்டதைத் தொடர்ந்து, இவர் ஜனநாயக இந்திரா காங்கிரசில் (கருணாகரன்) சேர்ந்தார். அங்கு இவர் பொதுச் செயலாளராக பணியாற்றினார். இவர் கேரள சட்டமன்றத்தில் 9, 10 மற்றும் 11 வது சட்டசபைகளில் செங்கனூர் தொகுதியை பிரதிநிதித்துவப்படுத்தினார்.  
| **ஆண்டு** | **நெருங்கிய போட்டியாளர்** | **வாக்குகள் பதிவாகின** |  |
| --- | --- | --- | --- |
| 1991 | மாமன் ஐப் (ICS-SCS) | 36,761 |  |
| 1996 | மாமன் ஐப் (ஐசிஎஸ்) | 37,242 |  |
| 2001 | வழக்கறிஞர் கே. கே. இராமச்சந்திரன் நாயர் ( இந்தியப் பொதுவுடமைக் கட்சி (மார்க்சிசம்) ) | 41,242 | } |

## கலை நிகழ்ச்சி
2011 இல், சோபனா செங்கனூர் இசை நிறுவனம் வெளியிட்ட ஓணத்தின் வரலாறு மற்றும் மனித விழுமியங்களைப் பற்றிய 'என் ஓணம்' என்ற இசைத் தொகுப்பை அறிமுகப்படுத்தினார்.  

இவர் "*பிரதீக்சயோதே*" என்ற திரைப்படத்தையும் வெளியிட்டார். இந்தத் திரைப்படம் குழந்தைத் தொழிலாளர்களைப் பற்றியது. நடிகர்கள் முகேஷ், இலட்சுமி சர்மா மற்றும் பலர் நடித்திருந்தனர். மலையாளத் திரையுலகில் தயாரிப்பு, திரைக்கதை எழுதுதல், உரையாடல், திரைக்கதை, நடிப்பு ஆகிய அனைத்தையும் ஒரே திரைப்படத்தில் செய்த ஒரே பெண் இவர்.  

2015ஆம் ஆண்டில், சோபனா ஜார்ஜ் தனது சொந்த ஊரில் "மிஷன் செங்கனூர்" என்ற திட்டத்துடன் சேர்ந்து உலகின் மிகப்பெரிய மனிதர்கள் அடங்கிய கிறிஸ்துமஸ் மரத்தை ஏற்பாடு செய்தார். இது கின்னஸ் உலக சாதனை புத்தகத்தில் இடம் பெற்றது. இதில் மொத்தம் 4030 பேர் இருந்தனர்.
# சமஸ்தானம் (திரைப்படம்)


**சமஸ்தானம்** (*Samasthanam*) என்பது 2002 ஆம் ஆண்டு வெளியான இந்தியத் தமிழ்த் திரைப்படமாகும். நாடகம் தொடர்பான இத்திரைப்படத்தை ராஜ் கபூர் இயக்கினார். இந்தப் படத்தில் ஆர். சரத்குமார் இரட்டை வேடங்களிலும், சுரேஷ் கோபி, தேவயானி, அபிராமி ஆகியோர் முக்கியக் கதாபாத்திரங்களிலும் நடித்தனர். எம். கஜாமைதீன், கே. ஆயிஷாவாஸ் ஆகியோர் தயாரித்த இப்படத்திற்கு தேவா இசையமைத்தார். இப்படம் 2002 செப்டம்பர் 27 அன்று வெளியானது.  

## கதைச்சுருக்கம்
திரு ( ஆர். சரத்குமார் ), சூர்யா ( சுரேஷ் கோபி ) ஆகியோர் பிரிக்க முடியாத நெருங்கிய நண்பர்கள். அவர்கள் ஒருவருக்கொருவர் மிகவும் நெருக்கமாக இருந்ததால் திரு சூர்யாவுக்கு ஒரு மணமகனைத் தேர்ந்தெடுக்கிறார். அவர்களின் இந்த நெருங்கிய நட்பானது நண்பர்களாக இருந்த அவர்களின் தாத்தா, தந்தையரிடமிருந்து வழிவழியாக வந்தது. சங்கரா ( ஆஷிஷ் வித்யார்த்தி ) நண்பர்கள் மீதான வன்மத்தின் காரணமாக அவர்களை பிரிக்க விரும்பி தன்னால் முடிந்த அனைத்தையும் செய்கிறார். அதில் வெற்றியும் பெறுகிறார். கடைசியில் சங்கராவின் சதிகளை உணர்ந்து சங்கராவை ஒழித்து நண்பர்கள் மீண்டும் ஒன்றிணைகின்றனர்.  

## நடிப்பு

- சரத்குமார் - திரு / ஆய்வாளர் வெற்றீசுவரன்
- சுரேஷ் கோபி -சூரியா
- தேவயானி -திவ்யா
- அபிராமி -ஆயிஷா
- கவுண்டமணி
- செந்தில்
- ஆஷிஷ் வித்யார்த்தி -சங்கரா
- வடிவுக்கரசி -சூரியாவின் தாய்
- சந்திரசேகர் -சூரியாவின் தந்தை சுந்தரபாண்டியன்
- மணிவண்ணன் -பரமன்
- சபிதா ஆனந்த் -பரமனின் மனைவி
- இராஜ்கபூர் சங்கராவின் தந்தை ஈஸ்ரமூர்த்தி
- விஜி சந்திரசேகர் -சங்கராவின் தாய்
- ராம்ஜி -தேவா
- இலாவண்யா -சுதா
- விநோத் கிசான் - இளம் சங்கர்

## இசை
இப்படத்தின் பாடல்கள், பின்னணி இசை ஆகியவற்றை திரைப்பட இசையமைப்பாளர் தேவா அமைத்தார். 2002-இல் வெளியிடப்பட்ட இசைப்பதிவ்வில், பா. விஜய், நா. முத்துக்குமார் எழுதிய 6 பாடல்கள் இருந்தன.  
| 1 | "ஸ்டெல்லா மேரிஸ்" | சிம்பு | பா. விஜய் | 5:38 |
| --- | --- | --- | --- | --- |
| 2 | "ஒரு குறிஞ்சிப் பூ" | கிருஷ்ணராஜ், அனுராதா ஸ்ரீராம், ஹரிணி, ஸ்ரீனிவாஸ் | 6:16 |  |
| 3 | "பெண்ணே பெண்ணே" | பி. உன்னிகிருஷ்ணன், திப்பு, ஹரிணி , கங்கா | நா. முத்துக்குமார் | 6:23 |
| 4 | "ஈஸ்வரா ஈஸ்வரா" | திப்பு, கார்த்திக் | பா.விஜய் | 5:46 |
| 5 | "கொத்தமல்லி" | சிம்பு, சுஜாதா | 6:10 |  |
| 6 | "மலரை மலரை" | பி. உன்னிகிருஷ்ணன் | 2:12 | } |

## வரவேற்பு
*தி இந்து* எழுதிய விமர்சனத்தில் "நீண்ட முன்கதைகள், தேவையற்ற பாடல் காட்சிகள் சமஸ்தானத்தின் வேகத்தைக் குறைக்கிறது. கதை வலுவானது, என்றாலும் திரைக்கதையில் நெகிழ்வுத் தன்மை இல்லை ". *சிஃபி* எழுதிய விமர்சனத்தில், "படத்தின் இயக்குநர் ராஜ் கபூரால் புதிதாக எதையும் சொல்ல முடியவில்லை."
# மைதிலி என்னை காதலி


***மைதிலி என்னை காதலி*** (*Mythili Ennai Kaathali*) என்பது 1986 ஆம் ஆண்டு வெளிவந்த இந்தியத் தமிழ்த் திரைப்படமாகும். இத்திரைப்படத்தை டி.ராஜேந்தர் இயக்கினார். உஷா ராஜேந்தர் தயாரித்தார். இத்திரைப்படத்தில் டி.ராஜேந்தர் , ஸ்ரீவித்யா , அமலா, செந்தாமரை ஆகியோர் முக்கியக் கதாபாத்திரங்களில் நடித்திருந்தனர். இப்படத்திற்கு விஜய டி.ராஜேந்தர் இசையமைத்திருந்தார்.  

## நடிகர்கள்
- டி. ராஜேந்தர்- ஜாக்கி
- ஸ்ரீவித்யா
- அமலா (அறிமுகம்) மைதிலி (குரல்: சுலக்சனா பின்னணிக்குரல் கொடுத்தார்)
- ஒய்.விஜயா- கனகா
- வெண்ணிற ஆடை மூர்த்தி
- எஸ். எஸ். சந்திரன்
- செந்தாமரை விருந்தினர் தோற்றத்தில்
- உசல மணி
- சிவராமன்
- நாகராஜ சோழன்
- தியாகு
- சுரேஷ் சக்கரவர்த்தி
- சிலம்பரசன்

## பாடல்கள்
இத்திரைப்படத்திற்கு டி. ராஜேந்தர் பாடல்களை இயற்றி இசையமைத்திருந்தார். திரைப்படத்தின் பாடல்கள் புகழ் பெற்றன. குறிப்பாக "என் ஆசை மைதியிலே" சிலம்பரசன் நடித்த மன்மதன் (2004) திரைப்படத்தில் மறுபடியும் பயன்படுத்தப்பட்டது.  
| 1 | "அட பொன்னான மனசே" | கே. ஜே. யேசுதாஸ், விஜய டி. ராஜேந்தர் | டி. ராஜேந்தர் |
| --- | --- | --- | --- |
| 2 | "எங்கும் மைதிலி எதிலும்" | எஸ். பி. பாலசுப்பிரமணியம் |  |
| 3 | "என் ஆச மைதிலியே" | டி. ராஜேந்தர், குழுவினர் |  |
| 4 | "கண்ணீரில் மூழ்கும் ஓடம்" | எஸ். பி. பாலசுப்பிரமணியம், எஸ். ஜானகி |  |
| 5 | "மயில் வந்து மாட்டிக்கிட்டா" | எஸ். பி. பாலசுப்பிரமணியம் |  |
| 6 | "பாவாடை" | மலேசியா வாசுதேவன் |  |
| 7 | "ஒரு பொன்மானை" | எஸ். பி. பாலசுப்பிரமணியம் |  |
| 8 | "ராக்கால வேளையிலே" | எஸ். பி. பாலசுப்பிரமணியம் , எஸ். ஜானகி |  |
| 9 | "சாரீரம்" | எஸ். பி. பாலசுப்பிரமணியம் |  |
| 10 | "தண்ணீரிலே மீன் அழுதால்" | எஸ். பி. பாலசுப்பிரமணியம் |  |
| 11 | "நானும் உந்தன் உறவை" | எஸ். பி. பாலசுப்பிரமணியம் | } |
# தென்றல் வந்து என்னைத் தொடும் (தொலைக்காட்சித் தொடர்)



**தென்றல் வந்து என்னைத் தொடும்** என்பது 16 ஆகத்து 2021 ஆம் ஆண்டு முதல் விஜய் தொலைக்காட்சியில் திங்கள் முதல் சனி வரை ஒளிபரப்பான தொலைக்காட்சி நாடகத் தொடர் ஆகும். இது ஸ்டார் ஜல்சா என்ற வங்காள மொழித் தொடரான 'கெலகோர்' என்ற தொடரின் மறு ஆக்கம் ஆகும்.  

இந்த தொடரை 'சொல் புரோடக்சன்ஸ்' என்ற நிறுவனம் சார்பில் 'ஆர்.ராஜேஷ்' என்பவர் தயாரிக்க, 'வி.அருணாசலம்' என்பவர் இயக்ககத்தில் வினோத் பாபு மற்றும் பவித்ரா ஜனனி ஆகியோர் முதன்மை கதாபாத்திரத்தில் நடித்துள்ளார்கள். இந்த தொடரின் இறுதி அத்தியாயம் 11 நவம்பர் 2023 அன்று ஒளிபரப்பப்பட்டு, 686 அத்தியாயங்களுடன் நிறைவு பெற்றது.  

## கதை சுருக்கம்
இந்த தொடரில் அமெரிக்காவில் படித்து விட்டு வந்த அபிநயாவிற்கு திடீரென தாலி கட்டி அதிர்ச்சி கொடுக்கிறார் வெற்றி அதன் பிறகு என்ன நடக்க போகிறது என்பது தான் கதை.  

## நடிகர்கள்
### முதன்மை கதாபாத்திரம்
- வினோத் பாபு - வெற்றி
- பவித்ரா ஜனனி - அபிநயா

## நடிகர்களின் தேர்வு
இந்த தொடரில் கதாநாயகியாக ஈரமான ரோஜாவே என்ற தொடரில் மலராக நடித்து பிரபலமான பவித்ரா ஜனனி நடிக்கிறார். இவர் கதாநாயகியாக நடிக்கும் இரண்டாவது தொடர் இது ஆகும். இவருக்கு ஜோடியாக நகைச்சுவையாளர் மற்றும் நடிகர் வினோத் பாபு நடிக்கிறார். வினோத் பாபு ஆதித்யா தொலைக்காட்சியில் ஒளிபரப்பாகிய நகைச்சுவை நிகழ்ச்சிகள் மூலம் சின்னத்திரையில் அறிமுகமாகினார். அதை தொடர்ந்து கலர்ஸ் தமிழ் தொலைக்காட்சி தொடரான சிவகாமி (2018) மற்றும் விஜய் தொலைக்காட்சி தொடரான சுந்தரி நீயும் சுந்தரன் நானும் (2019-2021) போன்ற தொடர்களில் நடித்துள்ளார்.  

## சர்ச்சை
இந்த தொடரின் முன்னோட்ட காட்சியில்  
- *பெற்றோரை எதிர்த்து நடந்த காதல் திருமணம் செல்லாது என கூறி தகராறு செய்கிறார் கதாநாயகன் வெற்றி. அப்போது கதாநாயகியான அபிநயா வந்து அவரை தடுக்க, கோபத்தில் அம்மன் கழுத்தில் இருந்த தாலியை அவர் எடுத்து அபி கழுத்தில் போட்டுவிடுகிறார். வெறும் மஞ்சள் கயிறை கட்டினால் போதுமா.. இப்போது நான் உன் புருஷன் ஆகிவிடுவேனா என கோபத்துடன் பேசிவிட்டு போகிறார்*

இந்த காட்சியை பார்த்த பல பெண்ணியவாதிகள் மட்டுமின்றி பரவலாக அனைத்து தரப்பிலும் கடும் கண்டனங்கள் எழுந்துள்ளன. இந்த விளம்பர காணொளி காட்டப்படும் காட்சிகள், சட்டப்படி தண்டனைக்குரிய குற்றம் என்று, திருவள்ளூர் காவல் அதிகாரி எஸ்பி 'வருண் குமார்' ஐபிஎஸ், தனது கருத்தை பதிவு செய்துள்ளார்.  

## சர்வதேச ஒளிபரப்பு
- இந்த தொடர் விஜய் தொலைக்காட்சி மற்றும் விஜய் தொலைக்காட்சி எச்டி (உயர் வரையறு தொலைக்காட்சி) மூலம் உலகம் முழுதுவதும் ((ஆசியா: இலங்கை, தென்கிழக்காசியா), ஐரோப்பா, அமெரிக்காக்கள், மத்திய கிழக்கு நாடுகள்) போன்ற நாடுகளில் பார்க்க முடியும்.
- இந்த தொடரின் பகுதிகள் ஹாட் ஸ்டார் என்ற இணைய மூலமாகவும் பார்க்க முடியும்.
# ஆஸ்டிரலாய்டு இனம்

**ஆஸ்டிரலாய்டு மக்கள்** அல்லது **ஆஸ்டிரோ-மெலனிசீயர்கள்** (**Australo-Melanesians** (also known as **Australasians** or **Australomelanesoid race** or **Australoid race**) இதுவும் வரலாற்றில் மனித இனத்தை பிரிப்பதில் காலாவதி ஆகிப்போன பழைய மானிடவியல் அறிஞர்களின் கொள்கையாகும். பொதுவாக ஆஸ்டிரலாய்டு மக்கள் மெலனீசியா மற்றும் ஆத்திரேலியாப் பகுதிகளும் வாழும் பூர்வ குடிகள் ஆவார். இவ்வின மக்களில் தெற்காசியா மற்றும் தென்கிழக்காசியாவிலும் காணப்படுகின்றனர். பல மானிடவியல் அறிஞர்கள் பப்புவா நியூ கினியாவின் பூர்வ குடிகள் மற்றும் ஆஸ்திரேலியப் பழங்குடிகளையும் மற்றும் பிஜி தீவு, நியூ கலிடோனியா, வனுவாட்டு, சாலமன் தீவுகளில் வாழும் பூர்வ குடிமக்களையும் ஆஸ்டிரலாய்டு இனத்தில் சேர்க்கின்றனர்.இதில் திராவிடர்களையும், சிங்களவர்களையும் எந்த இனத்திலும் சேர்க்கவில்லை என்பது குறிப்பிடத்தக்கது.  

18-ஆம் நூற்றாண்டில், காலனியாதிக்க காலத்தில், மானிடவியல் அறிஞர்கள் மனித இனத்தை மூன்றாக அல்லது நான்காக வகைப்படுத்தினர். மஞ்சள் நிறத் தோல் கொண்டவர்களை மங்கோலாய்டுகள் என்றும், வெள்ளை நிறத் தோல் கொண்டவர்களை காகசாய்டுகள் என்றும், கருப்பு நிறத் தோல் கொண்ட நீக்ராய்டுகள் மற்றும் வகைப்படுத்தினர்.மரபியல் அறிவியல் வளர்ச்சியடைந்த பின்னர், அனைத்து வகையான மனிதர்களும் மரபியல் அடிப்படையில் ஒரே மக்கள் என்று கண்டறிந்தனர். 2019-இல் அமெரிக்காவின் உடல் மானுடவியலாளர்கள் சங்கத்தினர்மனித வாழ்வியலின் இயற்கையான அம்சங்களான "இனங்கள்" மீதான நம்பிக்கை மற்றும் இத்தகைய நம்பிக்கைகளிலிருந்து வெளிப்படும் சமத்துவமின்மை (இனவெறி) கட்டமைப்புகள் மனித அனுபவத்தில் இன்றும் கடந்த காலத்திலும் இனக் கொள்கை மிகவும் சேதப்படுத்தும் கூறுகள் என அறிவித்துள்ளது.  
## இதனையும் காண்க
- மங்கோலாய்டுகள்
- காகசாய்டுகள்
- நீக்ராய்டுகள்
# புவனேசுவரி குமாரி

**புவனேசுவரி குமாரி** (**Bhuvneshwari Kumari)** இந்தியாவைச் சேர்ந்த முன்னாள் பெண்கள் சுவர்ப்பந்து வெற்றியாளராவார்.  

## ஆரம்ப கால வாழ்க்கை
மிட்டாய் இளவரசி என்றும் அழைக்கப்படும் புவனேசுவரி குமாரி இராசத்தானின் அல்வார் அரச குடும்பத்தில் பிறந்தார். மகாராசா தேச் சிங் பிரபாகர் பகதூரின் பெயர்த்தியாகவும் இவர் அறியப்படுகிறார். குமாரி தில்லி பல்கலைக்கழகத்தில் படித்தார் .  

## தொழில்
1977 ஆம் ஆண்டு முதல் 1992 ஆம் ஆண்டு வரை புவனேசுவரி குமாரி தொடர்ச்சியாக 16 ஆண்டுகள் பெண்கள் தேசிய சுவர்ப்பந்து விளையாட்டு வெற்றியாளராக இருந்தார்.  

41 மாநில பட்டங்கள் மற்றும் இரண்டு பன்னாட்டு பட்டங்களை புவனேசுவரி வென்றுள்ளார். குறிப்பாக கென்ய நாட்டின் திறந்தநிலை போட்டிகள் 1988 மற்றும் 1989 ஆகியனவாகும்.  

இவரது சாதனைகளுக்காக 1982 ஆம் ஆண்டு அருச்சுனா விருதும் 2001 ஆம் ஆண்டில் பத்ம சிறீ விருதும் வழங்கப்பட்டன.  

சைரசு போஞ்சாவுடன் சேர்ந்து இந்திய மகளிர் சுவர்ப்பந்து அணியின் பயிற்சியாளராகவும் புவனேசுவரி உள்ளார். இந்தோனேசியாவின் யகார்த்தாவில் 2018 ஆம் ஆண்டு நடைபெற்ற ஆசிய விளையாட்டுப் போட்டிக்கான இந்தியக் குழுவுக்கு இவர்கள் பயிற்சி அளித்தனர்.  

## அங்கீகாரம்

- 1982 இல் அருச்சுனா பவிருது
- 2001 இல் பத்மஸசிறீ விருது
- தில்லி விளையாட்டு பத்திரிக்கையாளர் சங்க விருது (1983 ஆம் ஆண்டிற்கான சிறந்த விளையாட்டு பெண்)
- இராசத்தான் விளையாட்டு விருதுக் குழு 1984
- மகாராணா மேவார் அறக்கட்டளை "ஆரவளி விருது" (1990 ஆம் ஆண்டின் மிகச்சிறந்த விளையாட்டு வீரருக்கு)
- கே.கே. பிர்லா அறக்கட்டளை விளையாட்டுக்கான விருது (1991 இல் சிறந்த செயல்திறனுக்காக)
- பாம்பே விளையாட்டுப் பத்திரிகையாளர்கள் சங்க விருது (1992 ஆம் ஆண்டிற்கான சிறந்த விளையாட்டு வீரருக்காக)
- லிம்கா சாதனைப் புத்தகத்தில் புவனேசுவரியின் பெயர் பட்டியலிடப்பட்டுள்ளது (1992 ஆம் ஆண்டின் விளையாட்டு நபருக்காகவும் மற்றும் இந்திய விளையாட்டுகளில் அதிக பட்டங்களை வென்றதர்க்காகவும்)
- இராசத்தான் ஒலிம்பிக் சங்க விருது - மிகச்சிறந்த பெண் விளயாட்டு வீரர் 1993 &ndash; 94
- விளங்குபவர்களுக்கான மகாராசா சவாய் மாதோ சிங் விருது